同勝之明叔遊東郊
作者：韓維
朝代：宋

paragraphs: 仲冬景氣佳，曠然思遠涉。
晨遵大堤去，寒日在馬鬣。
浮屠紅塵外，樓殿煥層疊。
地遐幽景閑，瑶碧秀林葉。
清香時出箔，餘經尚委笈。
躋閣眺遠陂，浮陽來曄曄。
花枝亦已柔，行見春露浥。
久耽田野樂，况與賢俊接。
逍遥永日暇，塵事不過睫。
昔人重時晷，所志樹勛業。
慨予胡不然，空陋無所挾。
詩情朝生腸，酒氣暮醺頰。
陶陶大化內，得此自爲愜。
諸君能我從，遊履方屢躡。